י"ד בשבט התשע"ו

(24 בינואר 2016)

אל חברי ועדת החוקה, חוק ומשפט

מאת הייעוץ המשפטי

נוסח להצבעות לישיבה הקבועה ביום 25.1.2016

מספר פנימי: 570008-1031

**נספח מס'** **מ-963/א'**

|  |
| --- |
| התיקונים שנעשו בעקבות ישיבות הוועדה (מסומנים להלן):  \* בעקבות הדיון מיום 18.11.2016 נעשה שינוי תפישתי, ומוצעת דרישה של חשד סביר למעשה אלימות לצורך עריכת החיפוש הפלילי. ביחס לחיפוש על רקע ביטחוני, מוצעת הוראת שעה של חיפוש ללא איפיון בחוק אך עם מנגנוני בקרה (ביקורת עתית, דרג מחליט, נוהל לאופן ביצוע החיפוש ודיווח לוועדת החוקה, חוק ומשפט). תיקון זה אינו מסומן, שכן הנוסח הוא נוסח חדש.  \* בעקבות הדיון מיום 13.1.2016 תוקנו שני עניינים: הביטוי "משמיע גידופים" הוחלף בביטוי "נוקט אלימות מילולית" על מנת להדגיש את ההקשר של ההתנהגות למעשה אלימות; והביטוי "חבורת אנשים" הוחלף בביטוי "אנשים שחברו יחד" על מנת להשתמש בביטוי שבחוק העונשין מבהיר קשר וזיקה בין אנשים המחזקים זה את זה בנוכחותם.  \* בעקבות הדיון מיום 18.1.2016 (אחה"צ) הוחלף הביטוי "אזור" בביטוי "מקום", לצורך הבהרה כי הכוונה היא למקום תחום. |

חוק סמכויות לשם שמירה על ביטחון הציבור (תיקון מס' \_\_\_ והוראת שעה), התשע"ו–2016

|  |  |  |  |  |  |  |
| --- | --- | --- | --- | --- | --- | --- |
| תיקון סעיף 3 | 1. | בחוק סמכויות לשם שמירה על ביטחון הציבור, התשס"ה–2005‏[[1]](#footnote-2) (להלן – החוק העיקרי), בסעיף 3, אחרי סעיף קטן (ב) יבוא: | | | | |
|  |  | "(ב1) | (1) היה לשוטר חשד סביר שאדם עומד לבצע עבירת אלימות נגד אחר, רשאי הוא לערוך חיפוש על גופו של האדם כדי לבדוק אם הוא נושא עמו שלא כדין נשק; לעניין סעיף זה יראו חשד סביר כאמור, בין היתר, אם במקום ציבורי האדם מתנהג באופן בריוני, ובכלל זה נוקט אלימות מילולית או איומים או מתנהג באופן מרתיע או מפחיד אחר. | | | |
|  |  |  | (2) התעורר חשד סביר כאמור בפסקה (1) לגבי אנשים שחברו יחד, תחול סמכות החיפוש גם לגבי כל אחד מהם." | | | |
| הוספת סעיף 6ב – הוראת שעה | 2. | בתקופה שמיום תחילתו של חוק זה ועד יום י"ג בטבת התשע"ח (31 בדצמבר 2017), יקראו את החוק העיקרי כך שאחרי סעיף 6א יבוא: | | | | |
|  |  | "סמכות שוטר לחיפוש על גופו של אדם במקום מועד לפעילות חבלנית עוינת | | | 6ב. | (א) מפקד מחוז במשטרת ישראל רשאי להכריז על מקום שקיים לגביו חשש ממשי שעלולה להתבצע בו פעילות חבלנית עוינת כמקום שבו רשאי שוטר לערוך חיפוש על גופו של אדם כדי לבדוק אם הוא נושא עמו שלא כדין נשק (בסעיף זה – מטרת החיפוש), אף אם לא קיים נגדו חשד סביר כאמור בסעיף 3(ב) או (ב1); על חיפוש כאמור יחולו הוראות סעיף 3(ג) ו-(ד). |
|  |  |  |  |  |  | (ב) בהכרזה כאמור בסעיף קטן (א) ייקבעו המקום שבו קיים החשש לפעילות החבלנית העוינת ותקופת תוקפה של ההכרזה, ובלבד שלא תעלה על 21 ימים וכל עוד קיים החשש; מפקד המחוז רשאי להאריך את ההכרזה לתקופות נוספות שלא יעלו על 21 ימים כל אחת; עלתה תקופת ההכרזה על חודשיים, טעונה ההארכה את אישורו של המפקח הכללי של המשטרה. |
|  |  |  |  |  |  | (ג) הוכרז כאמור בסעיף קטן (א), יודיע מפקד המחוז לציבור העוברים במקום המוכרז על קיומה של סמכות החיפוש לפי סעיף זה. |
|  |  |  |  |  |  | (ד) המפקח הכללי של המשטרה יקבע בנוהל הוראות בדבר אופן ביצוע החיפוש, כדי להבטיח את הגשמת מטרת החיפוש בלבד ובשים לב להוראת סעיף 1, ובדבר הדרכים להודעה לציבור על הכרזה לפי סעיף קטן (ג). |
|  |  |  |  |  |  | (ה) ב-1 בנובמבר של כל שנה, ידווח השר לוועדת החוקה חוק ומשפט של הכנסת, על מספר ומיקום ההכרזות שניתנו לפי סעיף זה, הטעמים להכרזות, החיפושים שנערכו והשפעת ההכרזות, על פי הערכתו, על ביטחון הציבור." |
| תיקון חוק בתי משפט לעניינים מינהליים | 3. | בחוק בתי משפט לעניינים מינהליים, התש"ס–2000‏[[2]](#footnote-3), בתוספת הראשונה, בפרט 11, במקום "כלי היריה –" יבוא "**ביטחון הציבור –**", האמור בו יסומן "(א)", ואחריו יבוא: | | | | |
|  |  | "(ב) הכרזה לפי סעיף 6ב לחוק סמכויות לשם שמירה על ביטחון הציבור, התשס"ה–2005." | | | | |

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**נספח מס'** **מ-963/א'**

**הסתייגויות ובקשות רשות דיבור**

**ל****הצעת חוק סמכויות לשם שמירה על ביטחון הציבור (תיקון מס'... והוראת שעה), התשע"ו–2016**

\* הערה: אם תתקבל הסתייגות המצריכה זאת, ימוספרו יתר הוראות החוק ויתוקנו ההפניות אליהן בהתאם.

**הסתייגויות**

לסעיף 1

**חברי הכנסת זהבה גלאון, אילן גילאון, עיסאווי פריג', מיכל רוזין ותמר זנדברג (להלן – קבוצת מרצ), חברי הכנסת איימן עודה, מסעוד גנאים, ג'מאל זחאלקה, אחמד טיבי, עאידה תומא סלימאן, עבד אל חכים חאג' יחיא, חנין זועבי, דב חנין, טלב אבו עראר, יוסף ג'בארין, באסל גטאס, אוסאמה סעדי ועבדאללה אבו מערוף (להלן – קבוצת הרשימה המשותפת), חברי הכנסת יצחק הרצוג, ציפי לבני, שלי יחימוביץ', סתיו שפיר, איציק שמולי, עמר בר-לב, יחיאל חיליק בר, עמיר פרץ, מרב מיכאלי, איתן כבל, מנואל טרכטנברג, אראל מרגלית, מיקי רוזנטל, רויטל סויד, יואל חסון, זוהיר בהלול, איתן ברושי, מיכל בירן, נחמן שי, קסניה סבטלובה, איילת נחמיאס ורבין, יוסי יונה, איל בן ראובן ויעל כהן-פארן (להלן – קבוצת המחנה הציוני) וחברת הכנסת יעל גרמן מציעים:**

1. בסעיף קטן (ב1)(1) המוצע, הסיפה החל במילים "לעניין סעיף זה" – תימחק.

***לחלופין קבוצת המחנה הציוני וחברת הכנסת יעל גרמן מציעות***:

הסעיף – יימחק.

**קבוצת מרצ, קבוצת הרשימה המשותפת, קבוצת המחנה הציוני וחברת הכנסת יעל גרמן מציעות:**

1. בסעיף קטן (ב1) המוצע, פסקה (2) – תימחק.

**קבוצת מרצ מציעה:**

1. בכותרת השוליים, בסופה יבוא "הוראת שעה", ובמקום הרישה יבוא "בתקופה שמיום תחילתו של חוק זה ולמשך 90 ימים יקראו את חוק סמכויות לשם שמירה על ביטחון הציבור, התשס"ה–2005 (להלן – החוק העיקרי) כך שבסעיף 3, אחרי סעיף קטן (ב) יבוא:".

**\* הערה: הסתייגות לנושא**

אם תתקבל הסתייגות זו, יתוקנו סעיפים אלה כך:

(1) בסעיף 2, במקום "ועד יום י"ג בטבת התשע"ח (31 בדצמבר 2017)" יבוא "ולמשך 90 ימים";

(2) אחרי סעיף 3 יבוא:

|  |  |
| --- | --- |
| "4. | ועדת החוקה, חוק ומשפט של הכנסת, באישור הכנסת, רשאית להאריך את התקופה כאמור בסעיפים 1 ו-2 ב-90 ימים נוספים." |

1. בסעיף (ב1)(1) המוצע, לפני "היה לשוטר" יבוא "מטרתו של סעיף זה ושל סעיף 6ב היא זיהוי חשודים על פי חזותם החיצונית;".
2. בסעיף קטן (ב1)(1) המוצע, אחרי "לשוטר חשד סביר" יבוא "שאינו נסמך על צבע עור, מוצא אתני או לאום,".
3. בסעיף קטן (ב1)(1) המוצע, אחרי "כדין" יבוא "כלי", ובסופו יבוא "לעניין זה, "כלי נשק" – כלי ירייה או כלי המשמש לחיתוך או נמכר ככלי נשק".
4. בסעיף קטן (ב1)(1) המוצע, המילים "מתנהג באופן בריוני ובכלל זה" – יימחקו.
5. בסעיף קטן (ב1)(1) המוצע, במקום "מפחיד" יבוא "מאיים".
6. בסעיף קטן (ב1)(2) המוצע, במקום "אנשים שחברו יחד" יבוא "עד חמישה אנשים שחברו יחד ושיש ביניהם קשר מובהק".
7. בסעיף קטן (ב1)(2) המוצע, בסופו יבוא "האמור לא יחול בהפגנות ובאירועי מחאה שאושרו על ידי המשטרה".
8. בסעיף קטן (ב1) המוצע, אחרי פסקה (2) יבוא:

"(3) אדם רשאי לסרב לחיפוש כאמור בסעיף קטן זה ובלבד שיתרחק מהמקום."

1. בסעיף קטן (ב1) המוצע, אחרי פסקה (2) יבוא:

"(3) חיפוש על אישה לפי סעיף קטן זה יבוצע רק על ידי שוטרת."

1. בסעיף קטן (ב1) המוצע, אחרי פסקה (2) יבוא:

"(3) החשוד זכאי לנוכחות אדם נוסף בעת ביצוע החיפוש לפי סעיף קטן זה."

1. בסעיף קטן (ב1) המוצע, אחרי פסקה (2) יבוא:

"(3) החשוד זכאי לתעד את החיפוש לפי סעיף קטן זה במכשיר צילום או הקלטה ולשמור ברשותו את התיעוד."

1. אחרי סעיף 3(ב1) המוצע יבוא:

"(3) כל חפץ או חומר שאינו מוגדר ככלי נשק שנמצא במהלך חיפוש כאמור בסעיף קטן זה לא ישמש כעילה למעצר או כראיה משפטית."

**קבוצת הרשימה המשותפת מציעה:**

1. בסעיף קטן (ב1)(1) המוצע, במקום "על גופו" יבוא "על בגדיו או בכליו".
2. בסעיף קטן (ב1) המוצע, אחרי פסקה (2) יבוא:

"(3) חיפוש כאמור בסעיף קטן זה ייעשה בצורה מכובדת; שוטר לא יפלה בחיפוש אדם מטעמי גזע, דת, מין, לאום, חזות, מוגבלות, מעמד אישי, גיל, הורות, נטיה מינית, ארץ מוצא השקפה או השתייכות מפלגתית-פוליטית."

1. בסעיף קטן (ב1) המוצע, אחרי פסקה (2) יבוא:

"(3) חיפוש כאמור בסעיף קטן זה יתבצע רק על ידי בן אותו המין."

**קבוצת המחנה הציוני מציעה:**

1. בסעיף קטן (ב1)(2) המוצע, בסופו יבוא "ובלבד שלגבי כל אחד מהם חל החשד כי הוא עומד לבצע עבירת אלימות נגד אחר".

**חברת הכנסת יעל גרמן:**

1. בסעיף קטן (ב1)(1) המוצע, המילים "ובכלל זה נוקט אלימות מילולית או איומים או" – יימחקו.
2. בסעיף קטן (ב1)(1) המוצע, במקום הסיפה החל במילים "ובכלל זה" יבוא "או מרתיע ומפחיד אחרים.".

לסעיף 2

**קבוצות הרשימה המשותפת וקבוצת המחנה הציוני מציעות:**

1. הסעיף – יימחק.

***לחלופין***:

בסעיף 6ב(ב) המוצע, במקום "חודשיים" יבוא "חודש".

**קבוצת מרצ מציעה:**

1. בסעיף 6ב(א) המוצע, אחרי "כדין" יבוא "כלי".
2. בסעיף 6ב(א) המוצע, אחרי "מקום" יבוא "ששטחו אינו עולה על 10,000 מטר רבוע."
3. בסעיף 6ב המוצע, אחרי סעיף קטן (א) יבוא:

"(א1) תושבים המתגוררים במקום שהוכרז כאמור יהיו פטורים מחיפוש כאמור בסעיף קטן (א)."

1. בסעיף 6ב המוצע, אחרי סעיף קטן (ב) יבוא:

"(ב1) הארכת תוקפה של הכרזה כאמור בסעיף קטן (א) תהיה לאחר התייעצות עם ראש הרשות המקומית ושמיעת דעתו."

1. בסעיף 6ב(ב) המוצע, במקום "על חודשיים" יבוא "על 42 ימים".
2. בסעיף 6ב(ב) המוצע, בסופו יבוא "עלתה תקופת ההכרזה באישור המפקח הכללי של המשטרה על שלושה חודשים, טעונה ההכרזה הנוספת את אישורו של השר לביטחון הפנים."
3. בסעיף 6ב(ג) המוצע, אחרי "יודיע מפקד המחוז" יבוא "באופן אישי".
4. בסעיף 6ב(ג) המוצע, במקום "העוברים" יבוא "הולכי הרגל והנוסעים".
5. בסעיף 6ב(ד) המוצע, בסופו יבוא "תחילתו של סעיף זה ביום קביעתו של נוהל כאמור".
6. בסעיף 6ב(ה) המוצע, בסופו יבוא "על דיווח כאמור תקיים הוועדה ישיבה בהשתתפות השרה לשוויון חברתי."
7. בסעיף 6ב המוצע, אחרי סעיף קטן (ה) יבוא:

"(ו) ב-1 בדצמבר של כל שנה תציג הרשות לקידום מעמד האישה לוועדת החוקה, חוק ומשפט של הכנסת, דיווח על השפעה מגדרית של הוראות סעיף זה על הביטחון האישי במרחב הציבורי."

1. בסעיף 6ב המוצע, אחרי סעיף קטן (ה) יבוא:

"(ו) ב-1 בינואר של כל שנה יציג השר לוועדת הפנים של הכנסת דיווח על עריכת *"הכשרות* למניעת הטרדה מינית לשוטרי משטרת ישראל."

**קבוצת הרשימה המשותפת מציעה:**

1. בסעיף 6ב המוצע, ברישה, במקום "ועד יום י"ג בטבת התשע"ח (31 בדצמבר 2017)" יבוא "ולמשך חודשיים".

***לחלופין:***

בסעיף 6ב המוצע, ברישה, במקום "ועד יום י"ג בטבת התשע"ח (31 בדצמבר 2017)" יבוא "ולמשך שישה חודשים".

1. בסעיף 6ב המוצע, בכל מקום, במקום "מפקד מחוז" או "מפקד המחוז" יבוא "השר לביטחון הפנים".
2. בסעיף 6ב המוצע, בכל מקום, במקום "מקום" או "המקום" יבוא "מתחם מסוים ומוגדר".

***לחלופין:***

בסעיף 6ב המוצע, בכל מקום, במקום "מקום" או "המקום" יבוא "מקום מוגדר".

1. בסעיף 6ב(א) המוצע, במקום "מפקד מחוז" יבוא "המפקח הכללי של המשטרה".
2. בסעיף 6ב(א) המוצע, במקום "על גופו" יבוא "על בגדיו או בכליו".
3. בסעיף 6ב(א) המוצע, הקטע החל במילים "אף אם" ועד המילים "או (ב1)" – יימחק.
4. בסעיף 6ב(א) המוצע, אחרי "או (ב1)" יבוא "ובתנאי שקיים חשש סביר שהוא עומד לבצע עבירת אלימות."
5. בסעיף 6ב(ב) המוצע, במקום "21 ימים וכל" יבוא "7 ימים וכל".
6. בסעיף 6ב(ב) המוצע, במקום "21 ימים כל אחת" יבוא "7 ימים כל אחת".
7. בסעיף 6ב(ב) המוצע, במקום "מפקד המחוז" יבוא "השר לביטחון הפנים" והסיפה החל במילים "עלתה" – תימחק.
8. בסעיף 6ב(ב) המוצע, במקום "מפקד המחוז" יבוא "המפקח הכללי של המשטרה" והסיפה החל במילים "עלתה" – תימחק.
9. בסעיף 6ב(ג) המוצע, בסופו יבוא "ההכרזה תפורסם באמצעי התקשורת ובהם בעיתון יומי אחד לפחות, ובשילוט ברור במקום שציבור העוברים והשבים יכול לראותו.".
10. בסעיף 6ב(ג) המוצע, בסופו יבוא "השילוט יהיה בשפות עברית, ערבית, אנגלית ואמהרית לפחות.".
11. בסעיף 6ב(ג) המוצע, בסופו יבוא "הסמכות לבצע חיפוש כאמור תיכנס לתוקפה 48 שעות לפחות מרגע הפרסום".
12. בסעיף 6ב(ד) המוצע, אחרי "יקבע" יבוא "באישור השר לביטחון הפנים".
13. בסעיף 6ב(ד) המוצע, אחרי "יקבע" יבוא "באישור ועדת החוקה, חוק ומשפט של הכנסת".
14. בסעיף 6ב(ד) המוצע, בסופו יבוא "המפקח הכללי של המשטרה יפרסם את הוראות הנוהל ברשומות; עיקרי ההוראות יפורסמו באמצעי התקשורת.".

***לחלופין***:

בסעיף 6ב המוצע, סעיף קטן (ד) – יימחק.

1. בסעיף 6ב(ה), במקום "ב-1 בנובמבר של כל שנה," יבוא "מדי שלושה חודשים".

***לחלופין***:

בסעיף 6ב(ה), במקום "ב-1 בנובמבר של כל שנה" יבוא "בכל שישה חודשים".

**קבוצת המחנה הציוני מציעה:**

1. בסעיף 6ב(ב) המוצע, בכל מקום, במקום "21" יבוא "14".

**חברת הכנסת יעל גרמן מציעה:**

1. בסעיף 6ב(א) המוצע, בסופו יבוא "לעניין זה, "מקום" – מקום ששטחו אינו עולה על 1,000 מטר רבוע.".

***לחלופין***:

בסעיף 6ב(א) המוצע, בסופו יבוא "עלה שטח המקום על 1,000 מטר רבוע, כפופה ההכרזה לאישור השר לביטחון הפנים.".

1. בסעיף 6ב(ב) המוצע, אחרי "של המשטרה" יבוא "ושל השר לביטחון הפנים".
2. בסעיף 6ב(ג) המוצע, בסופו יבוא "הודעה כאמור תתבצע בין היתר בכלי הרדיו בשפות עברית, ערבית, רוסית, אנגלית, אמהרית וצרפתית לפחות.".
3. בסעיף 6ב(ה), במקום "ב-1 בנובמבר של כל שנה" יבוא "בכל שישה חודשים ";

לסעיף 3

אין הסתייגויות

לאחרי סעיף 3

**קבוצת מרצ מציעה:**

1. אחרי הסעיף יבוא:

|  |  |  |
| --- | --- | --- |
| "תחילה | 4. | תחילתו של חוק זה 30 ימים מיום פרסומו ובלבד שעד אותו מועד נערכו הכשרות למניעת הטרדה מינית לכל שוטרי משטרת ישראל." |

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**בקשות רשות דיבור**

חבר הכנסת חיים ילין

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

1. ס"ח התשס"ה, עמ' 758; התשע"ד, עמ' 737. [↑](#footnote-ref-2)
2. ס"ח התש"ס, עמ' 190; התשע"ו, עמ' 193. [↑](#footnote-ref-3)